b'\n_START_ARTICLE_\nRommel N. Angara\n_START_SECTION_\nPersonal na buhay\n_START_PARAGRAPH_\nIpinanganak siya sa bayan ng Baler sa lalawigan ng Aurora sa Pilipinas. Pinakabata siya sa mga anak na lalaki nina Rodolfo R. Angara, Sr. ng Baler, Aurora at Milagros D. Nazareno ng Goa, Camarines Sur._NEWLINE_Sa kaniyang pagkabata hanggang maagang adolesensiya, nasaksihan niya ang paminsan-minsang karahasan ng kanyang ama sa kanyang ina, na sa bandang huli ay tumakas palayo sa kanilang bahay. Sa kaniyang pagkabata hanggang maagang pagkaadulto, nasaksihan din niya ang paminsan-minsang kalasingan at palagiang paninigarilyo ng nauna._NEWLINE_Bilang batang adulto, nagtrabaho siya bilang eskribyente, tiyutor, at kasambahay. _NEWLINE_Sa huling bahagi ng Disyembre 2015, siya ay nasuring may sakit na M\xc3\xa9ni\xc3\xa8re.\n_START_SECTION_\nEdukasyon\n_START_PARAGRAPH_\nNagtapos siya bilang balediktoryan sa mataas na paaralan noong 1997 at bilang mag-aaral sa kolehiyo na may karangalan noong 2013 taglay ang digring Batsilyer sa Edukasyong Sekundarya mula sa Kolehiyong Monte Carmelo ng Baler, ang pinakamatandang pangmisyong paaralang Katoliko sa lalawigan ng Aurora.\n_START_SECTION_\nKarera sa pagsusulat\n_START_PARAGRAPH_\nNang mapabilang sa isang wasak na pamilya sa kanyang maagang adolesensiya, bumaling siya sa pagsusulat ng mga tula upang makasumpong ng kaaliwan. Ang kaniyang unang tulang nalathala ay ang tulang pambata na \xe2\x80\x9cWhy Do They Cut Me, Lord?\xe2\x80\x9d ("Bakit Nila Ako Pinuputol, Panginoon?") na lumitaw sa Pambata noong 1998. Sumulat siya ng ilang tula sa Sipag Pinoy mula 2000 hanggang 2002 at sa Liwayway mula  2011 hanggang 2012. Kabilang sa mga tulang isinulat niya sa Liwayway ang sonetong "En Su Incansable Labor" ("Sa Kaniyang Walang-pagod na Paggawa") na inilakip sa katalogo ng Pambansang Aklatan ng Pilipinas noong 2012. Sumulat siya ng ilang sanaysay sa The Modern Teacher mula 2016 hanggang 2019. Kabilang sa mga sanaysay na isinulat niya sa The Modern Teacher ang "Is It Time for You to Say \'I Do\'?\xe2\x80\x94An Open Letter to a Young Student in Love" ("Panahon Na ba para Sabihin Mong \'Oo\'?\xe2\x80\x94Isang Buk\xc3\xa1s na Liham sa Batang Mag-aaral na Umiibig").\n_START_SECTION_\nPaglalarawan sa midya\n_START_PARAGRAPH_\nAng kuwento ng kaniyang buhay ay itinampok sa episodyong \xe2\x80\x9cPasa\xe2\x80\x9d ng Maalaala Mo Kaya? (MMK) na isinahimpapawid sa ABS-CBN noong  Mayo 21, 2016, kung saan gumanap na bida ang batang aktor na si Raikko Mateo at ang aktor, modelo, at video jockey na si Diego Loyzaga. Inihayag ng Kantar Media na naabot ng episodyo ng MMK ang pambansang markang 30.2% kumpara sa mga markang 15.0% at 1.5% na nakuha ng episodyo ng Magpakailanman (MPK) (GMA 7) at episodyo ng Wattpad Presents (TV5).'